Creat de compania saudită de robotică QSS, robotul masculin pe nume Muhammad a debutat la DeepFest din Riad săptămâna trecută. Muhammed este "primul robot umanoid bilingv fabricat în Arabia Saudită", l-au prezentat cu fast producătorii.
Vorbind la eveniment, robotul a spus: "Sunt Muhammad, primul robot saudit sub formă de bărbat. Am fost fabricat și dezvoltat aici, în Regatul Arabiei Saudite, ca proiect național pentru a demonstra realizările noastre în domeniul inteligenței artificiale".
Cu toate acestea, debutul lui Muhammad a luat o mică întorsătură în timpul unui interviu cu o reporteră. Jurnalista de la Al Arabiya, Rawya Kassem, vorbea cu Muhammed când robotul a părut să "dezvolte sentimente" față de ea. În videoclipul care a făcut turul internetului, fiind vizionat de milioane de ori, Kassem vorbea cu publicul când mâna dreaptă a robotului caută să o mângâie pe spate.
Reacțiile internauților au fost variate. Criticând robotul, o persoană a scris: "Trebuia să fie intenționat. Fie cineva îl controla de la distanță, fie a decis, pe baza datelor sale de antrenament, că asta ar trebui să facă."
"În orice caz, nu vorbește bine despre oamenii care l-au programat", a scris alt internaut.
Pe de altă parte, un comentator a sugerat că incidentul a fost vina reporterului și că robotul umanoid încerca de fapt să-i strângă mâna. "Ea i-a pomenit numele și el a vrut să-i strângă mâna, dar ea a rămas pe unde a trecut mâna lui", a spus comentatorul. "Aceasta este vina oamenilor, nu a robotului".
QSS a declarat pentru Metro că robotul este "complet autonom" și funcționează "independent, fără control uman direct".
Ei au adăugat că au efectuat o "evaluare amănunțită" a imaginilor și a "circumstanțelor din jurul incidentului" și au concluzionat că "nu există abateri" în comportamentul lui Muhammed, dar vor lua "măsuri suplimentare pentru a preveni pe oricine să se apropie de robot în zonele sale de mișcare".
Compania a mai spus că ia în serios siguranța participanților și că personalul "a informat în mod proactiv toți participanții, inclusiv reporterii, să mențină o distanță de siguranță față de robot în timpul demonstrației sale".